Fra humanitært arbejde til hjælp til menneskesmuglere.

Læger uden grænser har haft landsindsamling i dag, og en indsamler kom også til min dør. Det blev et pænt nej tak til at støtte. Man bør selvfølgelig ikke blive vred på indsamlere, der uden tvivl mener, at de gør et godt stykke arbejde, og jeg har da også tidligere støttet foretagendet. Men organisationen Læger uden grænser er gået fra at være en humanitær organisation til aktivt at hjælpe menneskesmuglere. Det gør Læger uden grænser ved at sejle helt tæt ved den libyske kyst og der samle mennesker op, der vil til Europa.

Den slags aktiviteter ville være kriminelle, hvis det var enkeltindivider, der udførte dem. Men dobbeltstandarden er åbenbart blevet en del af virkeligheden også på dette område. Læger uden grænser praler ligefrem af deres handlinger på twitter.

”Kald dem navne, tweet fremmedfjendske ting om dem, men for os er de bare mennesker; nogle af de mest inspirerende mennesker på planeten” står der på et tweet for nylig. Læger uden grænser er for længst blevet til rablende politiske agitatorer, der ligger politisk på linje med De Radikale, Alternativet og Enhedslisten.

Og sådan er det gået med så mange humanitære organisationer. Tænk blot på Dansk Flygtningehjælp, Røde Kors eller Mellemfolkeligt Samvirke. Det er politikere fra det yderste værdipolitiske overdrev, man hører, når deres talspersoner åbner munden.

Fint nok at de gerne vil lege politikere. Mindre fint at Læger uden grænser begår noget, der for alle andre ville være kriminelt. Men disse organisationer kan da vel ikke forvente, at vi tager dem for mere end, hvad de er: Demagoger og propagandister, der under dække af humanitet indtager holdninger og foretager handlinger, som et stort flertal af de europæiske befolkninger er imod.

Støt ikke længere Læger uden grænser.